Tasavallan presidentin kanslia kertoi asiasta tiistaina.

Rauhannobelistilla ja Suomen entisellä presidentillä Martti Ahtisaarella on todettu koronavirustartunta. Jenni Gästgivar

Tartunta varmistui maanantaina 23. maaliskuuta.

Helsingin Sanomien tietojen mukaan Ahtisaaren kunto on heikko.

– HS:n tiedon mukaan Ahtisaari on ollut heikossa kunnossa koronavirustartunnan seurauksena, Helsingin Sanomat kirjoitti tiistaina nettisivuillaan.

Tasavallan presidentin kanslian mukaan Ahtisaari voi kuitenkin olosuhteisiin nähden hyvin.

Myös Ahtisaaren poika Marko Ahtisaari kertoo omalla Twitter-tilillään, että hänen molemmat vanhempansa voivat olosuhteisiin nähden suhteellisen hyvin.

Tasavallan presidentin kanslia tiedotti rouva Eeva Ahtisaaren koronavirustartunnasta lauantaina 21. maaliskuuta.

Martti Ahtisaari toimi Suomen tasavallan 10. presidenttinä vuosina 1994–2000.

Presidentin viran lisäksi Ahtisaari on toiminut tunnettuna rauhanvälittäjänä ja diplomaattina.

Vuonna 2008 Ahtisaari palkittiin toistaiseksi ainoana suomalaisena Nobelin rauhanpalkinnolla.

Tartunta konsertista?

MTV kertoi aiemmin perjantaina, että Eeva Ahtisaari ja presidentti Tarja Halonen olivat paikalla Musiikkitalon naistenpäivän juhlakonsertissa, johon osallistuneella oli todettu koronavirustartunta.

Ilta-Sanomien mukaan tällä hetkellä konsertin osallistuneista seitsemällä olisi koronatartunta.

Konserttipaikka ei ollut tuolloin täynnä.

– Salissa on paikkoja 1 700 ihmiselle, ja sen verran voin sanoa, että ei se ollut täynnä, mutta ei tyhjäkään, Musiikkitalon myynti- ja markkinointipäällikkö Juha Paaso sanoi lauantaina STT:lle.

Tarja Halonen sekä hänen miehensä, professori Pentti Arajärvi ovat sanoneet olevansa terveitä.

Tasavallan presidentin kanslia tiedotti aiemmin, että myös Tellervo Koivisto ilmoitti olevansa hyvävointinen ja täysin terve.

Juttua muokattu kello 10.25: Vaihdettu entisten presidenttien ja heidän terveystietojen muotoilu vastaamaan Tasavallan presidentin kanslian lauantaista tiedotetta.